C 126/2
BG
Официален вестник на Европейския съюз
21.3.2022 г.
В част II от приложение II към Регламент (ЕС) 2018/848 се определят правилата относно животновъдството.
В част II, точка 1.5.2.5 от приложение II към Регламент (ЕС) 2018/848 се посочва, че „[к]арентният период между последното даване на дадено животно на синтезиран по химичен път алопатичен ветеринарен лекарствен продукт, включително антибиотик, при нормални условия на употреба и производството на произведени по биологичен метод храни от такова животно е двойно по-голям от карентния период, посочен в член 11 от Директива 2001/82/ЕО (4), и е най-малко 48 часа.“
В част II, точки 1.5.1.2 и 1.5.1.3 от приложение II към Регламент (ЕС) 2018/848 се посочва съответно следното във връзка с профилактиката на заболяванията по селскостопанските животни: „може да се използват имунологични ветеринарни лекарствени продукти“ и „не се използват с цел профилактика синтезирани по химически път алопатични ветеринарни лекарствени продукти, включително антибиотици и болуси от синтезирани алопатични химически молекули“.
По този начин се установява неявно разграничение между имунологичните ветеринарни лекарствени продукти и синтезираните по химичен път алопатични ветеринарни лекарствени продукти.
Ваксините са имунологични ветеринарни лекарствени продукти и разпоредбата на част II, точка 1.5.2.5 от приложение II към Регламент (ЕС) 2018/848 не е приложима за тяхната употреба.
Въпрос 2: Когато вид сухоземни животни, отглеждани за биологично производство на храни, се лекуват с ветеринарен лекарствен продукт, използван в съответствие с условията на разрешението за търговия за този вид, какъв карентен срок следва да се прилага между последното даване на синтезиран по химичен път алопатичен ветеринарен лекарствен продукт, включително антибиотик, при нормални условия на употреба и производството на произведени по биологичен метод храни от такова животно?
Отговор: Регламент (ЕС) 2018/848 се прилага от 1 януари 2022 г., както е посочено в член 61 от него.
В съображение 43 от Регламент (ЕС) 2018/848 се описва намерението на законодателя по отношение на карентния срок за животните и се посочва, че „управлението на здравето на животните следва да се основава предимно на принципа на профилактика на заболяванията.
[...] Превантивната употреба на синтезирани по химически път алопатични медицински продукти, включително антибиотици, следва да не се разрешава в биологичното производство.
В случай на заболяване или нараняване на животно, което се нуждае от незабавно лечение, употребата на тези продукти следва да се ограничава до минимума, необходим за възстановяването на доброто състояние на животното.
В такива случаи, за да се гарантира биологичният характер на производството за потребителите, официалният карентен срок след употребата на такива медицински продукти, както е посочено в съответното законодателство на Съюза, следва да бъде двоен на нормалния карентен срок и да има минимална продължителност от 48 часа.“
В част II от приложение II към Регламент (ЕС) 2018/848 се определят правилата относно животновъдството; в член 3, точка 27 е дадено определение на животновъдството като означаващо отглеждане на домашни или опитомени сухоземни животни, включително насекоми.
Прилага се разпоредбата на част II, точка 1.5.2.5 от приложение II към Регламент (ЕС) 2018/848.
Тази разпоредба гласи, че „карентният период между последното даване на дадено животно на синтезиран по химичен път алопатичен ветеринарен лекарствен продукт, включително антибиотик, при нормални условия на употреба и производството на произведени по биологичен метод храни от такова животно е двойно по-голям от карентния период, посочен в член 11 от Директива 2001/ 82/ЕО (5), и е най-малко 48 часа.“
Препратката към член 11 от Директива 2001/82/ЕО, съдържаща се в Регламент (ЕС) 2018/848, се отнася по-специално до параграф 2, второ тире от посочения член, чийто текст гласи, че „[...]само когато употребяваният лекарствен продукт, предназначен за въпросния животински вид, не е с изрично посочен карентен срок, определеният карентен срок е не по-малко от: — 7 дни за яйца, — 7 дни за мляко, — 28 дни за месо от птици и бозайници, включително мазнини и карантия“ и следва да се тълкува като препратка към карентните срокове на ветеринарните лекарствени продукти, използвани в рамките на условията на разрешението за търговия или в случаи, които не са посочени в тези условия.
(4) Директива 2001/82/ЕО на Европейския парламент и на Съвета от 6 ноември 2001 г. относно кодекса на Общността за ветеринарните лекарствени продукти (ОВ L 311, 28.11.2001 г., стp. 1), която ще бъде отменена от Регламент (ЕС) 2019/6 на Европейския парламент и на Съвета от 11 декември 2018 г. относно ветеринарните лекарствени продукти и за отмяна на Директива 2001/82/ЕО (ОВ L 4, 7.1.2019 г., стp. 4).
(5) Директива 2001/82/ЕО на Европейския парламент и на Съвета от 6 ноември 2001 г. относно кодекса на Общността за ветеринарните лекарствени продукти (ОВ L 311, 28.11.2001 г., стp. 1), която ще бъде отменена от Регламент (ЕС) 2019/6 на Европейския парламент и на Съвета от 11 декември 2018 г. относно ветеринарните лекарствени продукти и за отмяна на Директива 2001/82/ЕО (ОВ L 4, 7.1.2019 г., стp. 4).